text: Almedalsveckan
  
  publiceret: 2023-07-06 11:00:30+02:00
  Almedalsveckan er i Danmark kendt som inspirationskilden til Folkemødet på Bornholm.
  Almedalsveckan har navn efter Almedalen, som er et lille skovområde i udkanten af Visby på Gotland, i området mellem byen og havet.
  Arrangørerne siger selv, at Almedalsveckan er verdens største demokratiske mødested for samfundsspørgsmål. I Almedalen – og andre steder i Visby – mødes i uge 26 vældigt mange aktører inden for såvel den offentlige som den private og den ideelle sektor for at diskutere vigtige samfundsspørgsmål med repræsentanter for de politiske partier og medierne. Tanken er, at Almedalensveckan skal være et sted, hvor der er fokus på mødet og samtalen, hvor forskellige stemmer og perspektiver kan komme til orde og få plads.
  Almedalsveckans start går tilbage til 1968, hvor daværende undervisningsminister Olof Palme under sin sommerferie på Gotland indbød til et sommermøde i Almedalen, hvor han så – efter sigende fra ladet på en lastbil – holdt en politisk brandtale til de fremmødte.
  Arrangementet blev gentaget i de fleste af de følgende år, og i denne periode var det først og fremmest en mulighed for ferierende socialdemokratiske ledere (ikke mindst Olof Palme) til at række ud til gotlandske vælgere (og andre feriegæster).
  Fra 1976 kom der også toppolitikere fra andre af de politiske partier med, og siden 1991 har alle riksdagspartierne været deltagere og holdt tale fra hovedscenen i Almedalen. Disse taler er fortsat en helt central del af hele arrangementet, Tidligere havde hvert af partier "sin dag" i løbet af ugen, som derfor i nogle år var nødt til at have otte dage. Nu er ugen kortet ned til fem dage (i 2023 fra 27. juni til 1. juli), hvor de otte partier i Riksdagen har hver sin halve dag.
  Almedalsveckan har etableret sig som et vigtigt element i den politiske kalender i Sverige, fast placeret i ugen mellem midsommer og sommerferietiden. Denne placering kan ikke undgå at bidrage til den behageligt afslappede stemning, der præger de fleste deltagere og mange af arrangementerne.
  De mange aktive deltagere og debattører kommer fra det politiske liv, næringslivet (både interesseorganisationer og erhvervsvirksomheder), fagbevægelsen, ideelle organisationer osv., og derfor er Almedalsveckan også mødested for lobbyister af alle slags, som sammen med andre deltagere også mødes til mere eller mindre lukkede receptioner, middage osv. for at networke.
  Antallet af arrangemanger i løbet af ugen er meget stort, hvilket blandt andet kan lade sig gøre, fordi Visby udover selve Almedalsområdet har en række velegnede faciliteter for arrangementer af denne type, herunder et betydeligtantal hoteller og restauranter, cafér osv. Almedalsveckan er på grund af de mange gæster også vigtig for Gotlands og Visbys turisterhverv.
  Der har i de seneste år også været en vis kritik af hele arrangementet, således også i 2023. Reduktionen fra otte til fem dage har imidlertid ikke løst alle problemer, idet der i 2023 var færre deltagere end tidligere – også til partiledernes store taler – ligesom prisniveauet er blevet kritiseret. Rejsen til Gotland er dyr, og det samme er langt de fleste af overnatningsmulighederne. 
  Arrangørerne er nu de otte riksdagspartiers lokale organisationer på Gotland, mens Region Gotland har en form for værtsfunktion.